Per Ivar Moe

Per Ivar Moe (født 1944) er en norsk tidligere skøyteløper. Han har et norgesmesterskap og et verdensmesterskap og sølv i de olympiske leker. Han ble kåret til Norges beste idrettsutøver i 1965.

 Bakgrunn og karriere 
Moe bodde sitt første leveår på gården Jøsvoll i Stordal kommune ved Storfjorden. Sammen med sin mor kom han til Lillehammer i 1945. Han kom i 1955 inn i et godt skøytemiljø på Lillehammer og under Thormod Moums ledelse og treningsopplegg, ble han i 1959 beskrevet som et stort skøytetalent. Moe flyttet til Oslo i 1961 og fortsatte utviklingen som skøyteløper i Oslo Idrettslag.

 Skøyterevolusjonen 1962/63 
17 år gammel, våren 1962, kom han med på det norske skøytelandslaget og ble en av hovedaktørene sammen med Knut Johannesen og Fred Anton Maier i Stein Johnsons treningsopplegg som medførte den norske skøyterevolusjonen i 1963. 18 år gammel tok han sin første internasjonale mesterskapsmedalje, med bronse i EM i Göteborg 1963. I VM i Karuizawa, Japan i 1963 ledet han før den avgjørende  meter, hvor han måtte gi tapt for svenske Jonny Nilsson.

 Sesongen 1963/64 
I 1964 var han bare 2/10-sekund fra å ta olympisk gull på  meter i Innsbruck. Moe hadde ledelsen med 7,38,6. Knut «Kupper'n» Johannesen var den eneste som tuktet Moes rundetider. Johannesen trodde seg først slått med 1/10-sekund, men tiden ble rettet fra 7.38,7 til 7.38,4. Fred A. Maier tok 3.-plass med tiden 7,42,0. Det var en enestående norsk olympisk skøytetriumf, som siden ikke er gjentatt i hurtigløp på skøyter for Norge. Moe ble norgesmester på skøyter i Tønsberg 1964, og brøt dermed Knut Johannesens rekke på sju titler i strekk. Moe ble på nytt nr. 3 i EM i Oslo 1964, og var en av favorittene i VM i Helsingfors, Finland, men Knut Johannesen tok sin andre VM-tittel etter en gigantisk innsats på  meter. 

 Sesongen 1964/65 
I 1965 ble Per Ivar Moe første norske verdensmester på Bislett stadion. To uker tidligere var han da blitt nr. 2 etter Eduard Matusevitsj i EM på Nya Ullevi i Göteborg. Moe var nr. 1 på Adelskalenderen over verdens beste skøyteløpere sammenlagt gjennom tidene fra 26. januar 1964 til 13. februar 1965.

 Ærespriser 
Moe mottok følgende æresmedaljer for sin idrettsinnsats; Morgenbladets gullmedalje og Oscarstatuetten. Sportsjournalistene kåret han til årets idrettsnavn i 1965 med Sportsjournalistenes statuett. For VM-tittelen i 1965 ble han også kåret til Nordens fremste idrettsmann.

 Personlige rekorder 
DistanseTidDatoStedBane500 m41,623. februar 1963 KaruizawaKaruizawa Skating Center1 000 m1.36,517. februar 1960 LillehammerLillehammer stadion1 500 m2.06,926. januar 1966 DavosDavos Eisstadion3 000 m4.31,825. februar 1965 OsloBislett stadion5 000 m7.38,65. februar 1964 InnsbruckOlympia Eisstadion Innsbruck10 000 m15.47,819. januar 1964 OsloBislett stadion

 Resultater 
årEM AllroundOLVM Allround 1963  Bronse   4.-plass 1964  Bronse  Sølv 5000m  5.-plass 1965  Sølv  Gull 1966  NS3   10.-plass
NS3 = ikke startet 3. distanse

 Bokutgivelser og annen karriere 
Per Ivar Moe gav i 1966 ut boken Ung på isen, som ble en bestselger. I 2014 kom en ny bok utgitt som ebok med en inngående analyse av skøyterevolusjonen og Stein Johnsons store trenergjerning. Bokens tittel er : Ung på isen, Skøyterevolusjonen 1963-65, et tilbakeblikk. Sammen med Hans Trygve Kristiansen og Steinar Åge Brenden utga Per Ivar Moe "Triumfer på isen" i 2017. Etter at Moes idrettskarriere var over i 1966, utdannet han seg til diplomøkonom ved Bedriftsøkonomisk Institutt og var tilknyttet finansnæringen i hele sitt yrkesliv. Moe var nærmere 30 år i Nordea hvor han var assisterende banksjef i bankens storkundeseksjon. Han var noen år politisk engasjert i Oslo Høyre og satt i Oslo bystyre i perioden 1976–1984, og var blant annet styremedlem i Oslo Lysverker og styreformann i Sporveiens pensjonskasse.80 års omtale i Aftenposten 11. nov. 2024

 Referanser 
Medaljevinnere i Olympiske Vinterleker – Menn 1924–2010  på N-S-F.no Publisert 28. februar 2010. Besøkt 5. februar 2013.
Medaljevinnere i Allround-VM, menn (1889–...) 1893–2012  på N-S-F.no Publisert 20. februar 2012. Besøkt 5. februar 2013.
Medaljevinnere / ”Topp 3” i Allround-EM, menn (1891–...) 1893–2013  på N-S-F.no Publisert 13. januar 2013. Besøkt 5. februar 2013.
Medaljevinnere i Norske Mesterskap på skøyter – Menn Senior  på N-S-F.no Publisert 6. januar 2013. Besøkt 5. februar 2013.

 Litteratur 






 Eksterne lenker 



  Per Ivar Moe på Jakub Majerski's Speedskating database (Adelskalender distanser og sammenlagt)
  Per Ivar Moe i EM (1965) Parløpet på 1 500 m: P.I. Moe og E. Matusevitsj under EM 1965 på YouTube.com

Kategori:Norske skøyteløpere
Kategori:Verdensmestere i hurtigløp på skøyter – Allround
Kategori:Norgesmestere i hurtigløp på skøyter – Allround
Kategori:Olympiske sølvmedaljevinnere for Norge
Kategori:Olympiske sølvmedaljevinnere i hurtigløp på skøyter
Kategori:Medaljevinnere under Vinter-OL 1964
Kategori:Deltakere for Norge under Vinter-OL 1964
Kategori:Skøyteløpere under Vinter-OL 1964
Kategori:Deltakere for Norge i allround-VM på skøyter
Kategori:Skøyteløpere for Lillehammer Skøiteklubb
Kategori:Skøyteløpere for Oslo Idrettslag
Kategori:Personer fra Lillehammer kommune
Kategori:Artikler i skøytesportprosjektet